
	Αναμνήσεις διδαξάντων και αποφοίτων
 Από το Παγκύπριον Γυμνάσιον Αρρένων Κύκκου
 έως το Λύκειο Κύκκου Α΄ (1961-1987)

του δρος Ιωάννη Χρ. Ιακωβίδη

στο Σπίτι της Κύπρου

Τη Δευτέρα 20 Μαρτίου 2017 πραγματοποιήθηκε στο Σπίτι της Κύπρου, η παρουσίαση του βιβλίου του δρος Ιωάννη Χρ. Ιακωβίδη Αναμνήσεις διδαξάντων και αποφοίτων. Από το Παγκύπριον Γυμνάσιον Αρρένων Κύκκου έως το Λύκειο Κύκκου Α΄ (1961-1987) που κυκλοφορεί από τις εκδόσεις Λειμών. 

Στο έργο το Ιωάννη Ιακωβίδη αναφέρθηκε η Μορφωτικός Σύμβουλος κ. Μαρία Παναγίδου καλωσορίζοντας τους παρευρισκομένους, ενώ στη συνέχεια έδωσε τον λόγο στον  δημοσιογράφο, Διευθυντή του περιοδικού Επίκαιρα και συντονιστή της εκδήλωσης κ. Γιάννη Κορωναίο ο οποίος εξήρε την εθνική και κοινωνική προσφορά του Παγκυπρίου Γυμνασίου Κύκκου που, όπως είπε, «είναι ανεκτίμητη στα 56 χρόνια λειτουργίας του και αυτό αναδεικνύεται μέσα από τις αναμνήσεις που συνέλεξε ο Γιάννης Ιακωβίδης».
Για τη συνεργασία του με τον συγγραφέα του βιβλίου και για το έργο που συντελέστηκε στο Παγκύπριο Γυμνάσιο μίλησε ο Καθηγητής Επιθεωρητής Φιλολογικών Μαθημάτων, μελετητής, συγγραφέας δρ Γιώργος Κιτρομηλίδης και υπογράμμισε ότι «η έκδοση του τόμου πέτυχε να ανοίξει νέους δρόμους και προοπτικές, δηλαδή μέσα από αναμνήσεις, περιστατικά, μαρτυρίες , καταθέσεις ψυχής προβάλλει ανάγλυφο ένα εκπαιδευτήριο και η πολύχρονη ιστορία και δράση του».
Ο Ομότιμος Καθηγητής Συγκριτικής Πολιτικής του Παντείου Πανεπιστημίου, κ. Κλεομένης Σ. Κουτσούκης χαρακτηρίζοντας τον Γιάννη Ιακωβίδη ως ακαταπόνητο εραστή της έρευνας, είπε ότι «το βιβλίο προκαλεί ιδιαίτερες συγκινήσεις, γιατί αφορά ένα ιστορικό σχολείο της Κύπρου, που τόσο οι καθηγητές που δίδαξαν σ’ αυτό όσο και οι απόφοιτοι του σχολείου υπήρξαν διακεκριμένες προσωπικότητες, που συνέβαλαν τα μέγιστα στην πορεία και ανάδειξη του κυπριακού ελληνισμού».
Το «ανθρωποκεντρικό στοιχείο» στο έργο του Γιάννη Ιακωβίδη, επεσήμανε ο Καθηγητής του Τμήματος Κοινωνιολογίας του Παντείου Πανεπιστημίου, κ. Γεράσιμος Ν. Καραμπελιάς. «Το βιβλίο είναι μια παρακαταθήκη για μια γενιά ανθρώπων που χάνονται... τη γενιά των δασκάλων οι οποίοι ήταν σκαπανείς και έδιναν στον μαθητή όλα αυτά που θα χρειαζόταν ο μαθητής στην μετέπειτα πορεία του, όχι μόνο γνωσιακά αλλά και συμπεριφορικά» είπε καταλήγοντας ο ομιλητής. 
Στην αντιφώνησή του ο συγγραφέας ευχαρίστησε τους συντελεστές της παρουσίασης του βιβλίου και όλους όσοι συνετέλεσαν στην έκδοση του τόμου με τη συμμετοχή τους στην έρευνα και την παραχώρηση φωτογραφικού και άλλου αρχειακού υλικού προκειμένου να ολοκληρωθεί ο τόμος και μίλησε για την κρίση που διέρχεται η σημερινή δημόσια εκπαίδευση. 

